b"\n_START_ARTICLE_\nAdolf Fargnoli\n_START_SECTION_\nBiografia\n_START_PARAGRAPH_\nEls seus pares eren uns immigrants italians establerts a Girona. El 1924 es va casar amb Anna Oliver, qui moriria el 17 de gener de 1927 despr\xc3\xa9s de donar a llum al seu primer i \xc3\xbanic fill. Va viure a Girona, on va treballar com a ebenista en un taller propi ubicat al carrer de la For\xc3\xa7a, on es va especialitzar en la fabricaci\xc3\xb3 d'arquetes per a joieria, decorant-les amb un estil barroc. El 1918 va realitzar la seva primera exposici\xc3\xb3 a les barcelonines Galeries Laietanes, i posteriorment tamb\xc3\xa9 exposaria a Madrid, Par\xc3\xads i Buenos Aires (1922). Es va relacionar amb artistes com Antoni Vila Arrufat, Rafael Mas\xc3\xb3, Santiago Rusi\xc3\xb1ol, Salvat-Papasseit, Gaziel, Miquel de Palol i Joaquim Ruyra, entre altres. Salvat Papasseit li dedic\xc3\xa0 el poema \xc2\xabDe dalt de tot el cel\xc2\xbb, incl\xc3\xb2s al recull L'irradiador del Port i les gavines._NEWLINE_El 2002 la Generalitat de Catalunya va adquirir en subhasta p\xc3\xbablica un fons personal de Fargnoli, format per correspond\xc3\xa8ncia i altres documents personals, i va ingressar-ho a l'Arxiu Hist\xc3\xb2ric Comarcal de Girona. La documentaci\xc3\xb3 va ser posteriorment inventariada per Immaculada Costa."